Raar maar Waar deur Pous Papenfoes | Bydraes | Woes - Kreatiewe platform vir Afrikaans
Titel: Raar maar Waar
Datum gepubliseer: 25 Apr 2015
Toe twee en twee vir agtjarige Rusco nie meer vier gemaak het nie, het hy al sy vetroue in die mensdom verloor. Waarom sou hy geleer word dat sy maatjie, Sharez, hel toe gaan, terwyl Sharez se ouers hóm weer leer dat Rusco hel toe gaan? Wat was dan nou eintlik die probleem? Hierdie god-god praatjies was vir hom bullshit. Rusco het nooit weer teruggekyk nie. Deur sy laerskool loopbaan het hy die liedjies maar saam gesing, hande geklap en sy oë toe gehou as daar gebid word, maar vir hom was dit alles bullshit. Sy pa en ma, altwee diep gelowige mense, het sy weersin in godsdiens vir gerieflikheidsonthalwe ontken, maar hulle was in werklikheid onsettend bekommerd dat hulle seun in een of ander ondier gaan uitdraai. Dit was vir hulle 'n verleentheid dat Rusco geweier het om kerk toe te gaan en sy ongenaakbare wrok wat hy teen Christene opgebou het, het hulle in twee geskeur.
Rusco se god was in die Internet. Hy het sy lewe voor sy rekenaar deurgebring, maar nie, soos ander kinders, om speletjies te speel nie. Hy het gelees. Onophoudelik gelees en na YouTube videos gekyk. Sy kamer was besaai met boeke oor goed waarvan sy ma en pa nog nooit gehoor het nie. Een naam het egter altyd opgekom: Richard Dawkins. Toe, op sy twaalfde verjaardag, het hy sy ouers ingelig dat hy 'n militante ateïs is en dat hy sy lewe daaraan gaan toewy om godsdienstige gedrag te kelder. Op hoërskool het hy geweier om saalopening by te woon, godslasterlike toesprake gehou tydens redenaarkompetisies en opstelle geskryf wat hom eers by die berader en later by die hoof gekry het. In graad nege weier Rusco om Lewenswetenskap by te woon omrede natuurlike evolusie nie in die sillabus is nie en in Natuurwetenskap dring hy daarop aan om slegs in kwantum wetenskap onderrig te word. Die skool se dilemma was dat Rusco niks verkeerd gedoen het nie. Hoe maak jy voorsiening vir 'n veertienjarige kind wat weier om in die boks te dink? Hoe forseer jy 'n jong verstand om nie alles wat vir almal anders sin maak te bevraagteken nie? Hoe stimuleer jy 'n kind wat die sisteem uitoorlê? Hoe hou jy 'n kind besig wat binne die grondwet van die skool alles wat die skool voor staan geregtelik omkeer?
Met 'n IK van 163 en tot die verligting van vele verlaat Rusco die skool vroeg in graad tien. Hy sluit homself in sy kamer toe en begin dag en nag daaraan te werk om sy eie bestaan te begryp. Toe, op die skamele ouderdom van sestien, kry Rusco 'n massiewe beroerte. Sy ouers het hom eers ure later in 'n koma in sy kamer aangetref. By die hospitaal aangkom het sy ma en pa die slegte nuus ontvang dat Rusco ernstige breinskade opgedoen het. Verder is hulle meegedeel dat sy toestand net kan verswak en dat hy binnekort breindood gaan wees. Rusco se ouers was vepletter. Wat van sy siel? Waarom het hulle nie meer gedoen om hom te bekeer nie? Waarom het hulle toegelaat dat hy in die verderf van ongeloof verval het? Hulle kon hom net nie laat gaan nie. Hulle het daarop aangedring om hom kunsmatig aan die lewe te hou en hulle het dag en nag gebid. God is 'n God van wonderwerke. Hulle het aan hulle geloof vasgehou en onverskrokke geglo dat hy sou beter word.
Toe, ses maande later, maak Rusco sy oë oop en vra vir water. Die wonderwerk het plaasgevind! Rusco se ma en pa was oorstelpt van vreugde om hulle seun terug te hê. Hulle gebede was verhoor!
Rusco was nooit weer dieselfde nie. Eers het hulle gedink dat dit die breinskade was, maar Rusco se verstand was steeds vlymskerp. Sy fanatiese gesoek na betekenis was oor. Hy kon vir ure aaneen met sy oë toe sit en net wegraak. Hy was kalm. Op 'n dag het sy ma en pa vir hom gevra of hy gelukkig was. Hy het geglimlag en vir hulle vertel dat hy vir die ses maande van sy koma by sy volle bewyssyn was; 'n bewussyn wat verlig is en wat nie gebonde is aan hierdie bestaan nie; 'n ewige bewyssyn vry van ruimte en tyd; 'n bewussyn waarin hy deel van alles is en alles deel van hom is; 'n bewussyn waaraan hy homself oorgegee het. Ja, hy was gelukkig. Hy het gestraal.
Vandag is Rusco 'n intuïtiewe heler wat dieselfde verligting aan andere bring. Sy ouers is van voor af bekommerd oor sy mistieke afdwaling. Kan hy nie maar net glo wat hulle glo nie? Hulle sal aanhou bid. Dit het van tevore gewerk en hulle weet dit gaan weer werk. Opgee op Rusco se siel gaan hulle nie.